钦定古今图书集成/明伦汇编/官常典/第577卷 > 朱英
## 钦定古今图书集成/明伦汇编/官常典/第577卷 > 朱英

按《明外史》本传：“英字时杰，桂阳人。五岁而孤，力学。举
正统十年进士，授御史。浙、闽盗起，简御史十三人与
中官分守诸府。英守处州，而叶宗留党四出剽掠，处
州道梗。英间道驰至，抚降甚众，戮贼首周明松等，贼
散去，乃还。景泰初，偕给事中林聪等劾汪泉善增。详
见《聪传》。御史王豪尝以勘陈循争地事忤循，为所讦。”
至是，循草诏，言风宪官被讦者，虽经赦宥，悉与外除。
于是豪当改知县。英言：“若如诏书，则凡遭御史抨击
之人，皆将挟仇诬讦，而御史愈缄默不言矣。”章下法司，请如英言，乃复豪职。未几，出为广东右参议。过家
省母，橐中惟赐金十两。抵任，抚凋瘵流亡。立《均徭法》，
十岁一更，民称便。天顺初，两广贼愈炽，诸将多滥杀
冒功。巡抚叶盛属英督察。参将范信诬宋泰、永平二
乡民为贼屠戮殆尽，又欲屠进城乡。英驰讯，悉纵去。
信忿，留师不还。英密请于盛，檄信班师，一方始靖。潮
州贼罗刘宁等流劫远近，屡挫官军。英会师破灭之，
还所掠人口数千，别置一营以处妇女，人莫敢犯。官
参议，十年进右参政，遭母忧。成化初，服阕，补陕西。大
军讨满四，英主馈饷有功。历福建、陕西左、右布政使，
皆推行《均徭法》。十年以右副都御史巡抚甘肃。先后
陈安边二十八事。其请徙居戎安、流离简贡使，于时
务尤切。明年冬，两广总督吴琛卒。廷议以英前在广
东有威信，遂以代琛。自韩雍大征以来，将帅喜邀功
利俘掠，名为“雕剿。”英至镇，以宁静，约饬将士，毋得张
贼声势，妄请用师招抚，猺獞效顺者，定为编户，给复
三年。于是马平、阳朔、苍梧诸县蛮悉闻风来归。而荔
波贼李公主有众数万，久负固，亦遣子纳款，为置永
安州处之，俾其子孙世吏目。自是归附日众，凡为户
四万三千有奇，口十五万有奇，帝甚嘉之。广西镇守
中官黄沁夺靖江王府草场，英偕总镇中官顾恒等
覆核，坐沁罪，总府坐次，恒居中，英居左，总兵官陈政
居右。既而政以伯爵欲抑英居右，英不可。恒奏乞裁
定。兵部尚书余子俊等请如旧。帝不许。命解英总督，
止为巡抚，居政下。子俊言：“英招徕功多，当增秩褒赏，
乃反削其事权，恐无以镇诸蛮”，乃擢英右都御史，仍
总督，位次如故。田州酋黄明烝其知府岑溥祖母，欲
杀溥，溥出走思恩，明因肆屠戮。英将进讨，而檄溥族
人恩城知州钦令杀明雪耻。钦遂诛明，并其族属传
首军门。英淳厚，然持法无所假借。与市舶中官韦眷
忤，眷遂摭奏英专权玩贼。浔州知府史芳以事见责，
亦讦英奸贪欺罔，按皆无验，乃镌芳二官，谕眷协和
共事。十六年，交趾攻老挝，议者恐其内寇。诏问英处
置之宜。对言：“彼不过争瓯脱耳，谕之当自悔惧。”帝从
其言，果上表谢。浔、梧、高、廉贼起，偕政等分道击之。再
战，俘斩甚众。十九年，桂林平，乐蛮攻城杀将，英、政复
分兵十二道击破之。明年入掌都察院事。寻加太子
少保。又明年正月，星变，疏陈八事：请“禁边将节旦献
马；镇守中官、武将不得私立庄田，侵夺官地；烧丹符
咒左道之人，当置重典；四方分守监枪内官勿进贡
品物”；罢撤仓场、马房、上林苑增设内侍；召还建言得
罪诸臣；清内府收白粮积弊；治奸民投献庄田及贵
戚受献者罪。皆不便于权幸者。执政多持之不行。英
造内阁，力伸前说，竟不能尽从也。时流民集京师者
多。英请人给米月三斗，幼者半之，报许。其年秋卒。赠
太子太保。英为总督，承韩雍、吴琛后。雍虽有大功，恢
廓自奉，赠遗过侈，有司困供亿，公私耗竭。而琛务谨
廉，至英益持清节，仅携一苍头之官。先后屡赐玺书
及金币。英藏玺书，贮金币于库，其威望不及雍，而惠
泽过之。在甘肃，积军储三十万两，广四十馀万，皆不
以闻。或问之，答曰：“此边臣常分，何足言。”正德中，追谥
恭简。子守孚。